Filmanmeldelse:«Storkene» 

Småsjarmerende og heseblesende om «hvor barna kommer fra». 

USA. 
6 år. 
Regi: Doug Sweetland, Nicholas Stoller. 

NORSKE STEMMER: 
Christian Fredrik Mikkelsen, Silje Hagrim Dahl, Preben Olram m.fl. 

Babyfabrikken er lagt ned, og storkene som pleide å frakte de nyfødte til foreldrene deres har gått over til å frakte varer for det Amazon-lignende selskapet Cornerstore.com i stedet. 

Det er den ene enkle, men brukbart gode og muligens bitte litt kapitalismekritiske vitsen som ligger til grunn for denne midt-på-treet animasjonsfilmen, som dessuten kommer med det Per Fuggeli-vennlige slagordet «Finn flokken din» på plakaten. 

Filmmakerne mister kjapt kontrollen over historien de har spunnet rundt denne vitsen. 
Et hav av slaptstickscener og mye komisk mimikk, i ansiktene til både mennesker og dyr, kan ikke dekke over at selve plottet i «Storkene» er rotete gjort rede for. 

Det pøses på med musikalnumre og fargerik animasjon rundt de sentrale karakterene: 
Storken Junior, som gjerne vil bli sjef, men nok er for snill til det, den rødhårede jenta i Uggs som går under navnet «Foreldreløse Tulla» og en liten guttunge, Nils, som gjerne vil ha en liten bror å leke med, all den tid foreldrene er så innmari travle dagen lang. 

Det visuelle er på trygg grunn. 
Scenen mot slutten, der babyene begynner å sprette ut på samlebåndet igjen, er strålende. 

Men ingen tvil om at «Storkene» er en serie episoder mer enn den er en film. 
Og at den kommer til kort i en tid da de virkelig gode animasjonsfilmene står gledelig tett i kø. 

MORTEN STÅLE NILSEN 
